
A kézigránátharc múltja és jelentősége

Dolgozatom fő témája a kézigránátharc vizsgálata és az abban rejlő lehetőségek kihasználásának összehasonlítása az I. Világháborútól napjainkig, azaz a K.u.k.-tól a Magyar Honvédségig. Foglalkozom továbbá a kézigránátdobás jelenlegi státuszával, amellyel kapcsolatban felmérést is készítettem, valamint a jelenleg is rendszerben lévő védő és támadó kézigránátok megjelenésével a Magyar Honvédségben. A befejező részben összegzéseket, javaslatokat fogalmazok meg.
A környezetemben lefolytatott reprezentatív felmérés alapján (Ludovika Zászlóalj) megállapítható, hogy sokan nem tartják fontosnak és nem is jut eszükbe a kézigránát, mint a közelharc egyik, ha nem a legfontosabb fegyvere, mellyel minden katonának tudnia kell bánni annak érdekében, hogy feladatát úgy teljesítse, hogy közben életben marad. Amennyiben ma, amikor globálisan konfliktusok sorozata üti fel a fejét, és amikor katonáinkat százával bocsátjuk missziókba, nem képezzük ki őket kellő mértékben, egyrészt veszélyeztetjük életüket, másrészt kiaknázatlanul hagyjuk a rendelkezésünkre álló fegyverekben, technikában rejlő lehetőségeket.
Jelenleg kevés azon szakirodalmak, szabályzatok, szakutasítások száma, amelyek kellő mélységben foglalkoznak kézigránátharccal, és ez kihat a katonák (tisztjelöltek) harcra való felkészítésére. Ezért dolgozatom célja a témakör feldolgozása és új ismeretekkel való bővítése, továbbá a kézigránáttal vívott harc elméleti és gyakorlati jelentőségére irányuló figyelem felhívása.



